Cegléd Város Önkormányzata Polgármesterétől

2700 Cegléd, Kossuth tér 1.

Levélcím: 2701 Cegléd, Pf.: 85.

Tel.: 06/53-511-400



**Ügyiratszám**: C/46024/2019. **Tárgy:** Csatlakozás a „Három generációval az egészségért”

**Előterjesztő**: dr. Csáky András polgármester pályázathoz

**Szakmai előterjesztő:** Jáger Mária vezető-főtanácsos

**ELŐTERJESZTÉS**

a Képviselő-testület 2019. november 5-ei alakuló ülésére

**Tisztelt Képviselő-testület!**

Dr. Nyujtó Melinda, a 2019. június1-je óta betöltetlen ceglédi XIII. felnőtt háziorvosi körzet helyettesítését ellátó egyéni vállalkozó szakorvosa azzal a kezdeményezéssel fordult hozzám, hogy az Emberi Erőforrások Minisztériuma által kiírt *„Három generációval az egészségért program II.”* tárgyú, egészségügyi alapellátó szolgáltatók körében meghirdetett, önrészt nem igénylő pályázatban vegyen részt önkormányzatunk is.

**A pályázat célja röviden:** a *Három generációval az egészségért program II.* megvalósítása az egészségügyi alapellátás fejlesztését, valamint az alapellátásban résztvevő szereplők együttműködését állítja központba, bevonva ugyanakkor a szakellátást, az Egészségfejlesztési Irodákat, valamint a területi és települési önkormányzatokat.

A pályázat keretében cél a szív- és érrendszeri prevenciós és gondozási, a rosszindulatú daganatos betegségek szűrését és korai felismerését elősegítő, valamint a gyermekek körében végzett egészségfejlesztési programok megvalósítása, illetve a lelki egészség támogatása.

További cél a magyar lakosság egészségértésének javítása és egészséges életmódjának elősegítése, különös tekintettel a gyermekek körében a rendszeres fizikai aktivitás és az egészséges táplálkozás elterjesztésére, valamint a dohányzás megelőzésére és a leszokás támogatására.

A pályázó által igényelhető támogatás mértéke: minimum 50.000.000 Ft – maximum 80.000.000 Ft

A pályázathoz saját forrás biztosítása nem kötelező.

A pályázati kiírás **keretében közfinanszírozott, háziorvosi** (ide értve a vegyes praxisokat is), **valamint házi gyermekorvosi ellátást területi ellátási kötelezettséggel nyújtó egészségügyi szolgáltatók pályázhatnak,** amelyek közfinanszírozott ellátást nyújtanak és erre vonatkozóan működési engedéllyel, valamint hatályos finanszírozási szerződéssel rendelkeznek.

Másrészt pályázhatnak olyan helyi önkormányzatok társulásai (a továbbiakban: Önkormányzati Társulások), amelyek közfinanszírozott, háziorvosi ellátást területi ellátási kötelezettséggel nyújtó egészségügyi szolgáltatókkal szerződéses jogviszonyban állnak és vállalják a pályázati felhívásban előírt intézkedések megvalósítását.

Jelen felhívás keretében **a háziorvosi szolgáltatók kizárólag konzorciumban pályázhatnak** az alábbiak szerint:

* háziorvosi szolgálatok együttműködésében,
* háziorvosi és házi gyermekorvosi szolgálatok együttműködésben

(a továbbiakban: háziorvosi szolgálatok konzorciuma).

A résztvevő háziorvosi szolgálatok konzorciuma, a szolgálatok praxis joggal bíró háziorvosainak és házi gyermekorvosainak nyilatkozataiban foglalt szakmai-szervezési együttműködése. A konzorcium vállalja az együttműködési feladatok teljesítését.

A háziorvosi szolgálatok konzorciumának az alábbi feltételeknek kell megfelelnie:

* legalább öt háziorvosi szolgálatnak részt kell vennie azzal, hogy legalább az egyikük 0-18 éves korosztály ellátására is szerződött,
* a konzorciumot alkotó praxisok legfeljebb két, egymással határos járásban működhetnek,
* egy háziorvosi szolgálat csak egy támogatási kérelemben szerepelhet.

Ebben a körben az önkormányzatok – társulás kivételével, amely Cegléd vonatkozásában, az egészségügyi alapellátásban nem releváns – külön nem jelennek meg lehetséges támogatottként, azonban a betöltetlen praxis működtetése kötelezettség, esetünkben mind a helyettes orvos és a szakszemélyzet biztosított és működési engedéllyel, és finanszírozási szerződéssel is rendelkezünk. A felhívásban rögzített kizáró feltételek ugyanakkor nem állnak fenn, ezért bízunk abban, hogy a pályázat végül sikerrel jár.

A döntéshozatal a pályázati határidőre való tekintettel nem halasztható a következő ülésünkre.

A döntéshozatal a Magyarország helyi önkormányzatairól szóló 2011. évi CLXXXIX. törvény (Mötv.) 46. § (1) bekezdése alapján, a (2) bekezdésben foglaltakra figyelemmel **nyilvános** **ülés** keretében, az 50. § rendelkezései alapján – figyelemmel a 42. §-ban és a Kt. SzMSz 44. §-ában foglalt rendelkezésekre – **egyszerű** **szavazati arány**t igényel.

Cegléd, 2019. november 4.

Dr. Csáky András

polgármester

**Határozati javaslat**

**Cegléd Város Önkormányzatának Képviselő-testülete –** mint a területi ellátási kötelezettséggel rendelkező ceglédi XIII. felnőtt háziorvosi körzet helyettesítéssel ellátott működtetője

**1.)** Csatlakozik az EMMI „*Három generációval az egészségért program II.*” pályázatban résztvevő szolgáltatói konzorciumhoz, melynek keretében együttműködik azon egészségügyi alapellátási szolgáltatókkal, amelyek a pályázati cél megvalósítását Cegléd városban, az előírt feltételeknek megfelelően vállalják.

**2.)** Önrészt nem vállal, tekintettel arra, hogy az 1. pontban hivatkozott program Pályázati Felhívásában ez a feltétel nem szerepel.

**3.)** Megbízza dr. Nyujtó Melinda szakorvost, a ceglédi XIII. felnőtt háziorvosi körzet helyettesítését közreműködéssel ellátó Nyujtimed Kft. (székhelye: 2700 Cegléd, Szolnoki út 59. 2/1., adószáma: 263439921-1-13) ügyvezetőjét, hogy a pályázat benyújtásával és megvalósításával kapcsolatos feladatokat ellássa, azzal a feltétellel, hogy a keletkező dokumentációt - a személyes adatot tartalmazó iratok kivételével - az önkormányzat rendelkezésére bocsátja.

**4.)** Meghatalmazza dr. Csáky András polgármestert az önkormányzat pályázati eljárásban történő képviseletére és a szükséges dokumentumok aláírására

**5.)** Utasítja a Ceglédi Közös Önkormányzati Hivatalt a szükséges intézkedések megtételére.

**Határidő**: azonnal **Felelős**: Dr. Diósgyőri Gitta címzetes főjegyző

A határozatot kapják:

1.) szakmai előterjesztő

2.) dr. Nyujtó Melinda megbízott háziorvos

2.) KÖH Pénzügyi Iroda

3.) Jegyzőkönyv

Az előterjesztést láttam:

Dr. Diósgyőri Gitta címzetes főjegyző