**Cegléd Város Önkormányzatának Polgármesterétől**

2700 Cegléd, Kossuth tér 1.

Levélcím: 2701 Cegléd, Pf.: 85.

Tel.: 06/53-511-400., Fax.: 06/53-511-406



**Szám:** C/………………./2019. **Tárgy:** Alkonykapcsolós közvilágítás kialakítása

**Előterjesztő:** Dr. Csáky András polgármester

**Szakmai előterjesztő:** Dr. Nagy Lajos aljegyző

**Ügyintéző:** Dr. Gujka Attila

**ELŐTERJESZTÉS**

**Cegléd Város Önkormányzata Képviselő-testületének 2019. november 5-ei alakuló ülésére**

**Tisztelt Képviselő-testület!**

Az utóbbi időszakban több lakossági panasz is érkezett önkormányzatunkhoz, a közvilágítás késői bekapcsolásáról, vagy éppen annak korai kikapcsolásáról.

Városunkban a közvilágítás ki- és bekapcsolása, egy tapasztalati úton meghatározott, a napkeltéhez és a napnyugtához igazodó, az NKM Áramhálózati Kft. Elosztói Üzletszabályzatában rögzített úgynevezett **közvilágítási naptár** szerint történik. A naptár szerint 10 napos ciklusokban, egész évre meghatározott ki- és bekapcsolási idő szerint történik a kapcsolás, melynek vezérlését számítógépek végzik, azaz a rendszer teljesen automatizált.

A rendszer előnye, hogy a közvilágítási üzemidő előre kiszámítható, a fogyasztás ezáltal a költségek viszonylag jól kalkulálhatóak. Hátránya ugyanakkor az, hogy a rendszer a fényviszonyokat, az időjárási körülményeket nem tudja figyelembe venni, így előfordulhat, hogy borús, esős idő esetén a lámpák kikapcsolásakor, vagy bekapcsolásakor még sötét van, a közvilágítási naptár módosítása pedig körülményes.

A közvilágítási rendszer kapcsolásának egy másik módja, az úgynevezett **alkonykapcsolós közvilágítási** rendszer, melynek kiépítésére az utóbbi időszakban több településen is sor került (Pl. Kecskemét, Kiskunfélegyháza), a fent részletezett hátrányok miatt. Az alkonykapcsolós rendszer előnye, hogy alkalmazkodik a fényviszonyokhoz, ráadásul az alkonykapcsoló érzékenysége is viszonylag gyorsan változtatható. Hátránya a rendszernek, hogy az égési idő előre nem tervezhető, de mivel korábbi bekapcsolással és későbbi kikapcsolással kalkulálhatunk, így a villamos energia fogyasztás várhatóan növekedni fog, és a több égésidő miatt a lámpatestek élettartama is csökken. Hátrányai ellenére ugyanakkor a rendszer hozzájárul a közlekedésbiztonság növeléséhez, fokozza a lakosság biztonságérzetét.

Az alkonykapcsolós közvilágítási rendszer kiépítéséhez ugyanakkor nem csupán Cegléd, hanem a ceglédi közvilágítási alállomáshoz tartozó települések hozzájárulása is szükséges. A ceglédi alállomáshoz kapcsolódóan működik Nyársapát, Törtel (néhány utca, a többi Nagykőrösről üzemel), Mikebuda, Ceglédbercel, Albertirsa és Újszilvás települések közvilágítása, azaz ezeken a településeken a be- és kikapcsolás a ceglédi be- és kikapcsolással egy időben történik meg. Így ahhoz, hogy az átállás az új rendszerre megtörténhessen szükséges, hogy ezek a települések mindegyike hozzájáruljon az alkonykapcsolós rendszerre történő áttéréshez, bele kell egyezniük, hogy az alkonykapcsolós vezérlés Ceglédre legyen telepítve és vállalniuk kell az alkonykapcsolós vezérlés indításából származó esetleges többlet közvilágítási villamos energia fogyasztás költségeit. Emellett szükséges az úgynevezett fogyasztásmérős közvilágítás kiépítése is, hiszen Cegléddel ellentétben ezeken a településeken a fogyasztás megállapítását még úgy végzik, hogy a közvilágítási lámpatestek beépített teljesítményét megszorozzák az üzemidővel (közvilágítási naptár szerinti égési időtartammal). Ez utóbbi költség ugyanakkor az áramhálózati céget, tehát nem a településeket terheli.

Az NKM Áramhálózati Kft. előzetes kalkulációja alapján, az alkonykapcsolós rendszer kialakítása kb. nettó 2 millió forint költséget jelentene az azt megrendelő Cegléd Város Önkormányzata számára.

Kérem, a Tisztelt Képviselő-testületet, hogy az előterjesztés megtárgyalni és határozatát meghozni szíveskedjen.

A döntéshozatal a Magyarország helyi önkormányzatairól szóló 2011. évi CLXXXIX. törvény (Mötv.) 46. § (1) bekezdése alapján, a (2) bekezdésben foglaltakra figyelemmel **nyilvános** ülés keretében, az 50. § rendelkezései alapján, - figyelemmel a KT SzMSz 44. § rendelkezéseire - **egyszerű** többségű szavazati arányt igényel.

Cegléd, 2019. november 4.

Dr. Csáky András

polgármester

**Határozati javaslat**

**Cegléd Város Önkormányzatának Képviselő-testülete**

1. Kezdeményezi és hozzájárul, hogy Cegléd városában a közvilágítás be- és kikapcsolását alkonykapcsolóról indított hangfrekvenciás központi vezérlés szabályozza a jövőben.
2. Felhatalmazza a polgármestert, hogy a ceglédi közvilágítási alállomáshoz tartozó települések polgármestereivel, a vezérlés kiépítéséhez szükséges hozzájárulások beszerzése érdekében tárgyalásokat folytasson le.
3. Hozzájárul, hogy a 2. pontban foglalt hozzájárulások megléte esetén az alkonykapcsolós közvilágítás vezérlés-indítási berendezés a ceglédi alállomáshoz legyen telepítve.
4. Vállalja, hogy az alkonykapcsolós közvilágítás vezérlés kialakításához szükséges költséget biztosítja (előreláthatólag nettó 2.000.000. –Ft), az összeget a 2020. évi költségvetésben eredeti előirányzatként megtervezi.
5. Vállalja az alkonykapcsolós vezérlés indításából származó esetleges többlet közvilágítás villamos energia fogyasztás költségeit.
6. Utasítja a Ceglédi Közös Önkormányzati Hivatalt a szükséges intézkedések megtételére.

Határidő: 1.-3.,-5.-6. pont: azonnal

4. pont: folyamatos

Felelős: Dr. Csáky András polgármester

A határozatról értesülnek

1. Szakmai előterjesztő és általa:
2. Ceglédi Közös Önkormányzati Hivatal – Pénzügyi Iroda

Az előterjesztést láttam:

Dr. Diósgyőri Gitta

címzetes főjegyző